Miçigan, një kandidat mysliman në zgjedhjet për guvernator
Dr. Abdul El-Sayed, një myslinano-amerikan i ri, karizmatik dhe i arsimuar, ka hyrë në garën për guvernator të Miçiganit
Rreth 90 myslimano-amerikanë po kandidojnë në zgjedhjet e mesmandatit për Kongres në Shtetet e Bashkuara. Shumë prej tyre po konkurrojnë si kandidatë të partisë demokrate, duke shpresuar që të jenë pjesë e një "vale blu" që do të ndryshonte kontrollin e Kongresit amerikan. Siç njofton korrespondenti i Zërit të Amerikës Kane Farabaugh, në mesin e 13 kandidatëve myslimanë që konkurrojnë në shtetin e Miçiganit, është një mjek i ri që shpreson të hyjë në histori. Ai është një myslimano-amerikan i ri, karizmatik dhe i arsimuar, një kontrast i madh me ata që zakonisht janë zgjedhur në postin më të lart politik në shtetin e Miçiganit, një post që Abdul El-Sayed dikur mendonte se ishte i paarritshëm. Mënyra se si ishte trajtuar në të kaluarën, e kishte bërë atë të arrinte në këtë përfundim. Por tani ai mund të jetë El-Sayed-i i duhur për të hyrë në histori si guvernatori i parë mysliman i Miçiganit dhe i vendit, nëse mund të bindë votuesit që ta mbështesin. Ndërsa besimi dhe etnia e tij shpesh kanë shkaktuar reagime dhe sulme nga kundërshtarët e tij politikë, El-Sayed thotë se votuesit e Miçiganit përballen me shqetësime shumë më të mëdha. Koha po ndryshon për arabo-amerikanët, thotë Osama Siblani, botues i gazetës “Arab American News”, që i shërben popullatës arabo-amerikane në rritje në Miçigan. Por, Siblani thotë se rruga drejt postit të guvernatorit do të varet nga vlerësimi që votuesit e Miçiganit do t’i japin El-Sayed-it. El-Sayed është në mesin e disa kandidatëve që konkurrojnë për të marrë emërimin e partisë demokrate për guvernator në zgjedhjet paraprake të shtatë gushtit në Miçigan. Ai u bë i njohur si zyrtari më i lartë i shëndetësisë në Detroit dhe dëshiron të udhëheqë një shtet që ende po merret me krizën e ndotjes së ujit në qytetin e Flintit që filloi gjatë mandatit të guvernatorit të tanishëm republikan, Rick Snyder. Edhe nëse votuesit e Partisë Demokrate zgjedhin El-Sayed-in si kandidat të tyre për guvernator në zgjedhjet paraprake të gushtit, ai ende duhet të fitojë mbështetje të mjaftueshme për të mposhtur një kundërshtar republikan në zgjedhjet e nëntorit në shtetin që ndihmoi Donald Trump-in të fitojë presidencën në vitin 2016.